Verdagtes vas oor geblikte vis, doekeDe blikkiesvis en doeke waarop die polisie beslag gelê het. (Foto: SA Polisie) Die polisie het drie verdagtes aangekeer nadat hulle by die verspreiding van vermoedelik gesteelde goedere betrek is. Konst. Sibongile Vuma, polisiewoordvoerder, sê lede van die Ekurhuleni-metropolisie het vroeër ŉ Somaliese burger in ŉ wit Hyundai-bakkie in Tembisa voorgekeer wat vermoedelik gesteelde goedere vervoer het. “Die voorlopige ondersoek het meer lig op die verspreider van die vermoedelik gesteelde items gewerp en die verdagte het ŉ verspreidingsentrum in die weste van die Tshwane-metro uitgewys,” sê Vuma. Lede van die polisie se hoofwegpatrollie, die Tshwane-metropolisie en lede van die misdaadintelligensie-eenheid het kort daarna op die perseel toegeslaan en twee veiligheidswagte daar in hegtenis geneem. Hulle het volgens die polisie ŉ ongelisensieerde haelgeweer en ammunisie by hulle gehad en word aangekla van die onwettige besit van ŉ vuurwapen. Die polisie het ook beslag gelê op 566 blikkies ingemaakte vis en 74 pakke doeke. “Die waarde van die items waarop beslag gelê is, is sowat R210 000,” sê Vuma.